和鄰幾持國景德寺納涼
作者：劉敞
朝代：宋

paragraphs: 四時急相乘，五月大火中。
天地爲熾爐，萬物皆沸銅。
吁嗟望雲漢，長嘯懷清風。
覆載雖高厚，跼蹐似不容。
蚩蚩道旁子，奔走勞厥躬。
外以塵土傷，內爲利害攻。
狂酲無由濯，勢與羣物終。
安知逍遙遊，采真得所從。
寶宇豁高嚴，劇談叩真空。
虚白從中來，清涼脱樊籠。
惜哉但獨樂，不與斯人同。
作詩寄妙賞，藐若凌青穹。
依隱或玩世，詭時在不逢。
三復金玉音，曠然已發矇。